એન્ટોનિયા મિલ્સે એવા કિસ્સાઓ નોંધ્યા છે. ભારતનો એક કિસ્સો ટાંકતાં મિલ્સ કહે છે, અમને મળેલા એક કિસ્સામાં, બાળકના લમણા પર કશુંક વાગ્યાનું ગોળ ચિહ્‌ન જન્મજાત હતું. તેના પરિવારમાં કોઈને તે વિશે સવાલ નહોતો થયો કે આ શું હશે ! પરંતુ ત્રણ વર્ષની ઉંમરે અગમ્ય રીતે બાળકે કહેવા માંડ્યું કે તેના પૂર્વજન્મમાં તેને લમણા પર ગોળી વાગી હતી અને તેના કારણે મૃત્યુ થયું હતું ! બાળકે આપેલી માહિતીના આધારે એન્ટોનિયા મિલ્સ અને સંશોધકોએ તપાસ કરી અને આશ્ચર્યકારક રીતે તે વાત સત્ય નીકળી ! તેટલું જ નહીં, તેના પૂર્વજન્મના મૃત્યુના પોસ્ટમોર્ટમ રિપોર્ટમાં પણ તેમજ નોંધ્યું હતું. એ મૃત વ્યક્તિનો પોસ્ટમોર્ટમ રિપોર્ટ જોતાં એન્ટોનિયા મિલ્સની નજરમાં એ વાત આવી કે એ વ્યક્તિને વાગેલી ગોળી જમણા કાનની પાછળથી ખોપરી વીંધીને બહાર નીકળી ગઈ હતી. મિલ્સે ફરી પાછા એ બાળકના ઘરે જઈને તેના લમણા પરનું ગોળ ઘાનું ચિહ્‌ન તપાસ્યું, પુનઃ તે નિશ્ચિત કર્યું, પણ તેના મોઢામાંથી એક આહ ત્યારે નીકળી ગઈ, જ્યારે જમણા કાનની બરાબર પાછળ ખોપરીમાં પણ અંદરના દબાણથી બહાર ફૂલી આવેલું એક વિશિષ્ટ ચિહ્‌ન હતું! (Mills, A. (1992, December). Childhood alternate identities: A comparison of children said to remember previous lives and children with imaginary playmates).